정조 6년
壬寅四月三十日卯時。上御誠正閣。大臣備局堂上。引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。知中樞府事鄭好仁。工曹判書徐有慶。禮曹判書金魯鎭。刑曹判書徐有隣。漢城判尹鄭昌聖。咸春君李昌運。行副司直李柱國李敬懋。禮曹參判徐有寧。吏曹參判鄭一祥。大司憲李在協。校理徐有成。右副承旨趙鼎鎭。假注書李顯道。事變假注書李敬行。記注官金健修金鳳顯。以次進伏訖。命善曰。近日日氣不調。聖體。若何。上曰。一樣矣。命善曰。睫上痰核。若何。上曰。結核漸固爲悶矣。命善曰。外間亦多有如此之症。伏願益加善攝焉。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。禮判進前。魯鎭進伏。上曰。元陵改莎。將欲待雨始役。迄此未果。殊極爲悶。故今日遣承旨奉審。而其有頉尤甚處。不可不先爲改補矣。魯鎭曰。莎草枯損處。近日形止。臣使陵官。這這報來。而今則節日不遠。過端午後。擇日擧行。恐合宜矣。上曰。今雖悶急。端午前則有難始役矣。魯鎭曰。奉審承旨還來後。詳問頉處。當以草記。擇日以入矣。上曰。待秋雖當改莎。而今則當先補最急處矣。命善曰。尙今遷延。實爲切悶矣。命善曰。廣民事。誠一變怪。近來民習無狀。無論貢市人及鄕外民。踰濫成習。有此無前之擧。極爲驚駭矣。上曰。伊日近仗軍士。亦被毆云矣。命善曰。臣亦聞之果爲被毆矣。上曰。聞是受糶之民。而欲訴於守禦使。發喊亂入於守禦使家。聞其在闕。至於作挐闕門之境矣。命善曰。渠輩本情。雖出齊訴之計。而旣至作挐闕門。則其罪固不可尋常處之矣。上曰。還穀渠輩。任自私分而去云。此亦變怪矣。命善曰。此郞官府作變也。無異衿川民矣。上曰。適値藏刑。衿民尙不用法。故民無畏戢之心而然矣。命善曰。果然矣。上曰。聞其中亦有班名者云矣。善復曰。有班名者居三分之一。而廣州本多如許之類矣。命善曰。其首倡者。宜用一律。而決難容貸矣。福源曰。一律雖難盡施。而其首倡者。不可不施以一律矣。命善曰。其中一二人。合用一律。此而緩治。其將作挐於闕門之內乎。來頭之慮。實爲不少矣。上曰。昨日儒臣。以治罪爲言。雖涉太寬。而一律。亦治罪。其言無怪矣。命善曰。玉堂所達。實爲太寬。豈可以治罪泛然爲辭乎。上曰。作挐之民。幾至三百餘名云。果然乎。命善曰。果至三百餘名云矣。樂性曰。臣則以百餘人聞之矣。命善曰。南漢城役方張。且有査覈之事廣州府尹。待下批。令該曹口傳啓下。使之當日辭朝。何如。上曰。依爲之。出擧條命善曰。廣州府尹。無可爲之人。甚可悶矣。上曰。以剛明人擇送。可也。命善曰。以金履禧差送。何如。上曰。好矣。上曰。洪州牧使。無可爲之人。頃者排望。殆同序陞矣。命善曰。近來政望。極爲苟簡。實是可悶矣。上曰。鄭淵淳之下直入侍也。以私情爲言者。可怪矣。命善曰。筵席奏對。猥以私情仰陳者。誠爲屑越矣。樂性曰。新錄玉堂。非特敎與罪補。則不得出宰。自是古例。而洪州牧使尹長烈。旣是新錄中人。則銓曹差擬。未免不審。尹長烈改差。當該政官推考。何如。上曰。依爲之。仍令該曹口傳擇差。可也。出擧條上曰。卿旣有言予不得不從。而吏判。則必以更擬之無人爲難矣。命善曰。洪州旣是弊邑。而實無可合之人矣。上曰。近年以來。洪州人心。難以鎭定。以剛明人擇送。可也。命善曰。向因濟州御史朴天衡別單。令新牧使。覆啓邑弊矣。今當稟處矣。上曰。以草記爲之。可也。上曰。昨日日氣甚熱。今日頗有雨意矣。命善曰。今日則天陰雲合。果有雨意。而若又四五日不雨。則誠可悶矣。上曰。畿內牟麥。已判凶歉矣。命善曰。近於穴農。而連見謄報。則或有春牟。勝於秋牟之邑。或有秋牟。勝於春牟之邑矣。上曰。湖南牟麥。果大登云。誠可幸矣。命善曰。湖南無前大豐云矣。上曰。昨見嶺伯狀啓。則雨雹大如栗子云矣。命善曰。臣頃聞李若采之言。果有雹災。而被雹之邑。姑無所害云矣。命善曰。聖上特軫麥嶺之艱食。或慮米直之高騰。盡發內司米四千餘石。減價許賣。又自惠廳貢米二萬餘石。前期預下。旬日之間。散米於民間者。幾至三萬餘石。人皆謂旣有此莫大之惠政。則米直。必當頓減。而聞諸市上。依舊踊貴。少無其效云。此必是廛人輩。深藏不出。觀望待時之致。因廛人網利之計。使惠澤不究小民。受害者。豈不切痛。頃於賓筵。平市提調。親承聖敎。而不能檢飭。殊甚未安推考警責。更令京兆平市。爲先摘發其都賈之類。移法司嚴治。頻頻操切。俾無如前之弊事。出擧條申飭。何如。上曰。貿遷之際。價出之隨時高下。不是異事。且聞散賣或給貢之後。米直不無稍低之事云爾。則移法司。直令嚴法重繩。反恐爲弊。以此意。令該署提調知悉。間間察飭。時時操切。以爲從便闊狹之地。至於都賈之弊。誠如卿言。此亦申飭該府該署。着意嚴禁。可也。出擧條上曰。卽今市直。果減幾何乎。命善曰。當初則一石米價。爲五兩三錢。而今則爲五兩一錢云矣。上曰。向使京兆申飭。而判尹何不察飭乎。昌聖曰。市上所出。只是內司米四千石而已。惠廳預下米。則貢人終不出賣自臣曹。雖欲申飭。亦無如之何矣。上曰。內司米之丙申以後所儲蓄者。自然耗縮居多。且內司流來債負之物。亦甚夥然。故使之發賣。旣令減價許賣。則價雖稍歇。亦豈太賤。都民買取轉輸之際。必有浮費。不欲以賤直出賣。亦非異事矣。命植曰。雖是荒年。米直無減一斗之時。而卽今米直。極爲過高。此皆人心不古而然。臣於頃日筵中。親承聖敎。筵退後。以操縱市直。自有禁令。各別申飭。今則米直亦已少減。來頭則似漸次益減矣。上曰。惠廳米先下者。爲幾等乎。命善曰。至七月等預下矣。命善曰。卽見黃海兵使李潤慶報備局辭緣。則以爲。本營所在司句管大米半留者。爲三百六十七石。小米半留者爲三百三十五石。此與元軍餉有間。而今番麥事之未登。許多營屬之接濟。他無拮据之策。以留庫條。盡爲分給。待秋成還捧爲請矣。穀無緊關。數亦零瑣。依所報許令加分。以爲及時賙救之地。何如。上曰。依爲之。出擧條上曰。昨自刑曹。又行査於黃海監司。實爲難處矣。利川旣非萬里之程。則以三月初一日。行査之事。乃於再昨。始爲狀聞。而以遲滯緣由。馳報云云者。誠極可駭。方面之任。其責不輕。而罷職之請。問備之罰。殆無虛月。今又使之首實如此。而何能坐鎭一道。彈壓列邑乎。命善曰。事事如此。決難每每優容。誠可悶矣。上曰。雖以農形狀啓言之。十三日得雨以前。輒曰民事多幸。卄二日推考以後。又曰。民事切悶。是豈成說乎。文報如此。治績可知。其爲人。雖無表襮。多有可取者。而藩任以後事。實爲可悶矣。命善曰。實無彈壓一道之望。仍因久置。亦不可矣。上曰。一自到藩以後。非推考則越俸。非越俸則行査。非行査則首實。是豈成說乎。近聞前此出宰時。果能善爲。而今忽如此。何也。命善曰。前任報恩及咸從時。果善爲之矣。上曰。今則宜有自引之擧。而雖不得上疏。亦不爲辭狀。何也。命善曰。監司則無辭狀之例矣。上曰。雖不爲辭狀。亦豈不相通於卿等。以爲遞免之計乎。命善曰。每事終不免昏之一字矣。上曰。前後筵敎。亦豈不聞乎。命善曰。今則惶悚罔措。不省所爲云矣。上曰。再昨狀啓之必入啓於三更後者。何也。刑判聞之乎。有隣曰。聞日限在於再昨。而若過日限。則政院察推。故欲於限前入啓而然矣。上曰。不緊文書之捧入於三更後者。亦是政院之曲循。尤爲可駭矣。命善曰。閑漫文書之中夜入啓。果不善爲之矣。上曰。海伯之連被問備。始自何事乎。命善曰。自昨冬水使祗受狀啓爲始。如熟地黃狀啓。申亨夏査問事。皆被責罰矣。上曰。申亨夏事。何等重大。而監司之任自行査者。亦豈成說乎。亨夏事。初旣密啓捧招。後則不爲密啓。自政院封入。何爲而如此乎。命善曰。此亦可駭矣。樂性曰。聞治績則雖無顯庇。而前後做錯。皆由於杯酌稍過之致矣。上曰。似必見輕於道內。而尙未處分者。其在朝體。亦爲苟簡矣。命善曰。自上雖軫數遞之弊。至今含容。而亦不可每每如是。罷職宜矣。上曰。卿等姑勿請罪。予當以特敎處分矣。上曰。有未下直守令乎。命善曰。明川府使鄭選。保寧縣監任玉。未經一司署經。故不得下直矣。上曰。一司除署經下送。可也。仍命書傳敎曰。未署經守令。一司竝令除署經。使之當日辭朝。農務方殷。催促下送。因公上來及受由上京守令。皆令當日還官。各道今年雨暘不適。麥事登歉。邑邑判異。嗣後勸課之政。專係守宰。秋成前。除非切急之事。守令由暇。切勿輕易許施之意。申飭諸道監司處。上曰。別軍職守令之許久來待者。其在民事。實屬可悶。亦使從近還官。而訓將申飭下送後。草記以聞。其他以受由在京人。亦自備局申飭下送。可也。上曰。政官牌招開政。出榻敎命善曰。狀聞事體。不敢以剩語揷入。而全羅左水使姜五成。漂倭形止啓本中。各營則。道里差近之說。有若先自分疏者然。語涉煩猥。不可無警。全羅左水使姜五成。從重推考。何如。上曰。依爲之。出擧條。上曰。全羅監司。初無所失。而向被推考矣。命善曰。臣頃於次對筵退後。取見湖南伯狀啓。而始知道伯亦有摘發之語。臣私語左相曰。自上有道伯。亦有摘發狀聞之敎。而臣等不能記得。至有請推之擧矣。上曰。興陽縣監。亦無罪矣。命善曰。然矣。上曰。譯官。不能通語。至有屈指示意。擧手指東之擧。極爲可駭。其貽羞外國。亦不小矣。命善曰。譯官則都提調已汰去。而槪聞薩摩州倭言語。極爲難解云矣。上曰。吏判曾經嶺伯。似當詳知矣。命植曰。東萊人。與館倭。日日相接。全以我國言語。相與答聞。以倭言問答者小矣。上曰。如是之故。譯官不習倭音而然矣。然則彼人。似盡知我國事矣。命植曰。館倭皆是無識之類。若有有識之人。則亦不無其慮矣。上曰。日日開市乎。命植曰。然矣。上曰。開市時物件。何以入送乎。命植曰。定將校入送。而倭館有雪門水門。自此入去。外人則不通矣。上曰。節日則。館倭例皆上山云。然乎。命植曰。名節則刻立小碑於山上。齊出上山矣。上曰。館倭或以玩景出館乎。命植曰。此則嚴禁不許矣。上曰。商賈則似相通於倭館矣。命植曰。雜人不許往來。而如有採探之事。則或有托以玩景入送之時矣。命善曰。俄聞訓將言。則江界府使李應爀。自首云矣。上曰。武將進前詳奏。可也。柱國曰。李應爀則以爲。當初書拔時。一廳齊憤共書。而李儒敬吳毅常南有寬。亦參一會。而先生案。則與其時宣傳官。同書拔字。使書員書之云矣。善復曰。其時因一廳之見辱於此輩。齊會書拔云矣。上曰。幾次下問。而終不首實。今因李應爀自首。始乃現發。則諸宣傳官之一向欺隱。誠極驚駭矣。命善曰。李儒敬亦甚了了。而尙不直告者。實爲可駭矣。上曰。宣傳官持入一會時座目事。分付。健修承命出傳。閔百履持入座目。上曰。此是一會時座目乎。百履曰。然矣。上曰。此中人。皆不知書拔之事云耶。百履曰。其時宣傳官。只有李儒敬一人在京。而其餘。則皆在外方。故發通以問。則皆以不知爲言矣。柱國曰。其間再次往復於江界。爲日已久。而在京宣傳官。皆不首實者。極爲可駭矣。上曰。當初雖卽自首。書拔之罪。豈至大辜。而終不首實。今則罪關欺罔。其罪尤大。近來武弁輩。雖或犯罪。必欲周遮掩護。殆成風習。極爲可痛矣。命善曰。李儒敬吳毅常則朝家之任使何如。而尙復如此。誠爲切痛矣。樂性曰。吳毅常年少不足責。而李儒敬極爲駭然矣。上曰。一會在於何時乎。百履曰。丁酉九月十一日矣。樂性曰。旣有月日憑考番記。則可知參會之人矣。百履曰。李儒敬果爲參會。而吳毅常則以入直參會。其時曹司宣傳官。則在曹司間。不參矣。上曰。終不首實。末乃現發。渠輩亦豈不慙愧乎。南有寬。以其時掌務官。決無不知之理矣。命善曰。全事掩諱之狀。誠是意外矣。善復曰。書拔亦無足怪。而隱諱之狀。誠爲駭痛矣。上曰。當初年少武弁之使氣。亦或無怪。而再問江界之間。豈不思得而不爲直告乎。命善曰。當初書拔。姑捨是。今則罪反爲大矣。上曰。摠戎使似已知之矣。昌運曰。臣果問於臣子曰。如有所犯。使卽自首。而臣子則以爲。終不思得云矣。俄聞江界事。言於訓將。自請其罪矣。上曰。摠戎使誠不善爲之矣。昌運曰。李應爀。自首後。臣果嚴責之矣。上曰。摠戎使。實難免不善敎子之過矣。鼎鎭曰。摠戎使李昌運。筵席奏對之際。不能審愼。乃以嚴責二字仰陳。誠極可駭推考。何如。上曰。此是薄物細故。置之。可也。上曰。李儒敬任使雖緊。罪旣如此。不可容貸矣。上曰。宣傳官李儒敬。前宣傳官南有寬吳毅常等。爲先令該府。嚴問捧口招。其時參會宣傳官。査實指名捧現告。亦爲拿問處之。出榻敎上曰。不待傳旨啓下。直爲拿囚。宣傳官先爲退去。座日中人。皆令來待於闕外。可也。百履退出。上曰。卿等筵退後。兵判及諸武將。同爲進去。參會宣傳官。各別査覈。而至若禁府。每以文跡捧供。故多有無嚴之端。直捧口招以聞。犯者雖施十年禁錮之律。可也。上曰。摠戎使。雖於李儒敬有嫌。而其他宣傳官。無可嫌之端。同爲進參。可也。柱國曰。外任人及居憂人。姑爲置之。而以在京人捧現告乎。上曰。可矣。命善曰。雖以座目觀之。李儒敬吳毅常南有寬申應周李東憲等。今方在京矣。上曰。申應周其時方在嶺外。不知其事云。而更爲招問。亦可也。上曰。方在外任者。爲幾人乎。命善曰。金爔林泰遠朴基豐林永孝等。皆在外任矣。有隣曰。林永孝則以前任草溪郡守。居下矣。上曰。李應爀。遞易甚難。且旣自首。置之無妨矣。樂性曰。今雖姑置。書拔宣傳官被罪時。李應爀自入其中矣。上曰。祥原郡守吳毅常爲先改差。其代今日政差出。出榻敎上曰。宣傳官廳椎。是受賜之物也。其法則曹司佩在身邊。不得暫捨。而向遣摘奸。則無一人守廳云。持椎以來。而宣傳官輩。失椎之後。又無一言。故其翌日。使之一會。則渠輩始生恐怯之心。自兵曹草記。極爲可駭矣。善復曰。失椎之事。亦不使臣等知之矣。上曰。宣傳官之有椎。如如意珠。無椎宣傳官。其將安用。況是舊賜之物。豈可見失乎。在前史官。摘奸時。不得取來。而今則如是。比之六七年前。又不啻落下幾層矣。善復曰。渠輩一自失椎之後。曹司古風。不得爲之矣。上曰。宣傳官廳。本稱猶有古風。而椎豈暫出門外者耶。善復曰。然矣。上曰。兵判病未快愈乎。俄有進參次對之命。而不爲入來。何也。福源曰。緘辭未下。故不得入參。而方來待闕下矣。上曰。緘辭則已下之矣。命善曰。兵判非但有病。又當六月都政。則爲連四次矣。此則在前所無。必欲自引。來朔又是儲窠之月。故尤以爲難矣。上曰。昨年六月都政。果善爲之。而十二月。則不能善爲之矣。命善曰。屢當大政。而皆以罪罷矣。上曰。旣無前例。則必欲遞免者。亦無怪矣。命善曰。兵曹判書李性源。適有身病。故不得登筵。而聞其意必欲一遞云。蓋連三次都政。已是罕有之例。而今又政月漸近。其不欲更爲冒當。亦非異事。此等倚任之臣。宜有體諒之道。兵曹判書李性源。今姑許遞。何如。上曰。依爲之。出擧條命書傳敎曰。新除授兵曹判書。待下批命招。同參政事。上曰。兵判有闕。而實難其人。誠爲可悶矣。命善曰。卿宰中。豈無其人。而亦甚難得矣。上曰。昨日政牌。吏判何不入來乎。命植曰。臣竊惶悚。而近來病勢添劇。且以實病纔解金吾兼帶。冀蒙體諒之恩。不得承牌矣。上曰。參判。何不推移參政耶。命善曰。似以新除而然矣。上曰。豈必與長銓。每每同參乎。似不欲頻頻行公而然矣。除拜後。凡幾次赴政乎。一祥曰。二次赴政矣。命善曰。吏判凡於國事。恪勤奉行。自堂上堂下。凡於享官之役。一不言頉矣。上曰。此後則參判。可以推移矣。命善曰。似當推移赴政矣。上曰。寶鑑印役。以木刻爲定。以活字翻刻。自作木。則以舊板取用。工役旣省。而事甚善爲矣。命善曰。臣自外聞之。果善爲矣。昌聖曰。舊板昨日出置二百餘本。而若無蠧傷。則可以用之矣。上曰。自明日始役。而刻手爲幾人乎。昌聖曰。明當始役。而外方則已發關。姑未上來。京中刻手爲二十人矣。上曰。石刻匠。何不用之乎。昌聖曰。石刻匠人。不能爲木刻矣。上曰。除刻匠雕刻匠亦刻之乎。昌聖曰。除刻雕刻匠人。皆自言不能刻字云。無以强迫矣。上曰。南北漢。亦有刻手云矣。昌聖曰。摠戎使。以無能刻者回報矣。命善曰。嶺南刻手。因傳敎不得上來。故匠人果難得矣。昌聖曰。嶺南刻手最多。而且有名稱矣。上曰。吏判曾經嶺伯。似知之矣。命植曰。果多刻手。而渠輩以此爲生業。故雖使上來。在渠輩。受料得食。必皆樂赴矣。上曰。若果無弊。則行會本道。使卽起送。可也。上曰。以白紙印出。可謂便好矣。華鎭曰。貢人。不知冊件多寡之數。遺在六千餘卷。恐其盡數責納。初極爲慮矣。及聞件數不多。反以爲幸矣。昌聖曰。進上件及頒賜件。已知定數。而五史庫所藏冊子。入於三十件中乎。三十件外。當加印乎。上曰。以頒賜件爲之。可也。上曰。今雖昇平日久。邦域無事。而萬一有生頉之端。則誠甚爲難。故別編已令勿爲刊布。而壬辰後懲毖錄。亦入倭中云。春秋大義。彼國。亦豈不聞耶。昌聖曰。雖不刊布。進上件。則皆爲同印乎。上曰。每品。各印三件以入。可也。昌聖曰。然則此兩卷不必木刻。以活字爲之。似好矣。上曰。可矣。以活字印出。則木板又當減入矣。昌聖曰。元數二十四卷中。木刻當爲二十二卷矣。華鎭曰。校書館冊紙遺在甚多。而以長興庫紙物。替當進排。則貢人似有稱冤矣。上曰。本館紙物甚貴。且卽今經書甚少。將欲使之加印。故今番則不用之。白綿紙。則貢人以遺在爲悶云。用之何妨乎。上曰。八月內。可以訖工乎。昌聖曰。若多得刻手。則雖八月前。亦可訖工矣。福源曰。不可草草爲之矣。善復曰。城外動駕時。攔後別隊各哨中。各別抄擇。前後扈駕。所重自別。臨時抄選。合爲百名。而哨官與旗隊摠。非常時摠領之將領。故侍衛之際。節制未免岨峿。有欠愼重之道。臣意。則右前哨作爲攔後別隊哨。使其將領。申飭軍裝戰馬。平時約束。使之熟習。認旗則以攔後方色。擧行於隨駕時。而城內動駕時。以本方色用之。事甚便當。而別無新創之事。然無論巨細。自其中變通軍制。有難自下擅便。敢此仰達矣。上曰。依爲之。出擧條命植曰。明日以後。卽五月。所當儲窠。而內職中郡守以上窠。擧擬之人乏少。依近例勿復啓請。雖純三望。竝以外任擬入。口傳時。亦爲勿拘。何如。上曰。依爲之。出擧條命植曰。端午祭享不遠。而侍從堂上堂下。罷散居多。充差苟簡。宜有變通之道矣。上曰。侍從堂上堂下罷削人員。別單書入。可也。出擧條命植曰。吏曹正郞金載瓚。以刊汰被譴矣。刋汰旣無律名。不知以何罪施行。雖於歲抄之時。眩於擧行。不可無一番稟定之事矣。上曰。卿等之意。何如。宜有一番定式矣。命善曰。如刊削刊版。皆歸重於下字。獨於刋汰。何必兩字看乎。臣意。則只以汰去施行。似好矣。樂性曰。果如領相所奏。隨時從下字施行。則似好矣。福源曰。臣意與領左相所奏。同矣。上曰。依卿等言。定式。可也。出擧條命植曰。臣甚惶悚。而復此仰達矣。刋汰之典。不在律文。聖明亦旣知之。而下敎則刋汰二字。改之似好矣。上曰。伊日刋汰。以汰去改書出。可也。出擧條上曰。卿之此言。甚爲得體。極可嘉歎矣。上曰。向者吏郞刋汰後。卿等以何律文知之乎。命善曰。臣則以汰去知之矣。上曰。金載瓚刋汰後。當之者亦不知律名。抄啓講試時。進參與否。亦甚疑惑。而聞兵曹前例。以削職書入歲抄。故吏曹。亦以削職擧行云矣。命植曰。刋汰。以汰去爲定律。則以刋汰被譴人。當不入於歲抄矣。上曰。刋汰之罰。不入於歲抄。則宣傳官輩之或被刋汰者。必以爲幸矣。命善曰。其在武弁及蔭仕人。果爲多幸矣。上曰。吏郞之以刋汰被譴。不爲行公。誠爲可怪。吏郞亦一該郞。古有草記汰去者矣。命善曰。此則吏郞引義太過。古有草記汰去。而亦有行公者矣。有隣曰。頃因傳敎。重囚推案。親執按閱。完決者完決。疎決者疎決事。發關行會於諸道矣。七道及兩都。皆以今方擧行狀聞。慶尙監司趙時俊。則以爲。新出之獄。幾爲十數度。不施一杖。只從文案。錄啓或疎決。有欠獄體。竝待用刑。依關辭擧行之意。稟旨分付爲請矣。蓋錄啓。則便是斷案。用刑前登聞。殊欠審愼之道。嶺伯所論。誠有意見。而至於情有可原。允合疏放者。向來聖敎。旣出於決滯伸菀之意。則其在對揚之道。參考文案。足可擧行。錄啓則姑待用刑。疎決則趁卽稟啓之意。分付嶺伯。嶺營旣如此。則他道亦不可異同。以此意。一體發關知委。何如。上曰。依爲之有隣曰。京外一般。臣曹重囚完決疎決之類。亦當依此擧行矣。上曰。依爲之。其中施威而可決者。先爲之。可也。出擧條有隣曰。信川罪人金夢得。査啓。啓下有日。尙未覆奏。臣誠惶恐待罪。而蓋其獄情。十分疑晦。雖或覆奏。不得不仰請更査。如是之際。徒致煩屑。臣意則本曹三堂。聚會相議。逐條爬櫛。拈出疑端。發關於該道道臣。勿委守令。親執詳覈。論列啓聞後。更爲稟處。恐合審恤之道。故敢此仰達矣。上曰。依爲之。出擧條昌聖曰。日前坐更諸處。有除減之處。而此乃己未以後加設處也。若以今番之所減處。比之於己未。以前所出坐更處。亦有旁照不減之處。若仍置。則或有斑駁處。以宣惠廳言之。均廳則除之。惠廳則有之。御營廳則除之。禁衛營則有之。實爲斑駁矣。上曰。此則卿之所書入者。誤而然矣。昌聖曰。日前有新設處書入之敎。故今番所書入者。只及於新設處。己未以前舊坐更。初不擧論。故以致今舊之不同矣。上曰。更爲通融書入一通。可也。昌聖曰。昨秋纂輯廳開局時。刑漢城府堂上。有時時赴坐之敎。今番臣。雖帶監印之任。或間間赴衙乎。上曰。間或赴坐。可也。上曰。判尹有文人意思。似近疎闊。而至於事務。亦能善爲之矣。樂性曰。爲人甚白直矣。在協啓曰。司憲府掌令權。時在京畿抱川地。持平李級。時在洪忠道禮山地。請竝斯速乘馹上來事。下諭。上曰。依啓。上曰。都憲望。近甚苟簡。李𡊠則屢爲之。果爲幾次乎。命善曰。已十五六次矣。上曰。秋農若如春牟。則民憂誠爲可悶矣。福源曰。農人皆以爲秋農。則必致豐登云。野農此言。若或有驗。則誠可幸矣。上曰。外方農形狀啓。大不如古。實是弊風矣。命善曰。聖敎至此。諸道方伯之臣。實難辭其責矣。上曰。古人。有以水旱盜賊。日聞於上者。雨暘豐歉之稍重一邊以啓者。亦何有害。而營邑狀報。不能如是。誠可悶也。命善曰。外方狀啓中。或云渴悶或云可悶者。亦有之矣。上曰。雨澤謄報。亦來到備局乎。命善曰。然矣。華鎭曰。臣曹亦有來到者。而狀啓則春分以後。始下臣曹矣。上曰。此戶判。誤知之矣。春分後則下於禮曹。秋分後則下於戶曹。此爲祈雨祈晴之意也。命善曰。戶判果誤知之矣。上曰。祈雨祭。民間雖不願設行云。而終若不雨。則不可不設行矣。命善曰。稍待端午後。設行好矣。上曰。今則吏郞已出。昨果參政乎。命植曰。然矣。上曰。幾度參政乎。命植曰。肅拜日及昨日政。二度參政矣。上曰。昨日爲通淸乎。命植曰。只掌令陞品。而不爲通淸矣。上曰。洪文泳之得陞掌令。可謂開眼處矣。命善曰。此是玉堂中舊錄。而尙此淹滯。果善爲之矣。上曰。舊錄則次次陞品。可也。命善曰。旣有新錄。則舊錄自當陞品矣。上曰。李敬一。昨日入直司僕。而侵夜牌招。聞僉正入直矣。命善曰。內乘則入直宣傳官廳。猝無入直之人。故僉正果爲入直矣。上曰。司僕器具。勝於軍門矣。侵夜替直。而不及二更。已爲入來矣。命善曰。臣聞李敬一之入於臺望。預令來待闕下。故趁卽入來矣。上曰。五日調馬。法典所載。而太僕所養。殆近玄黃。故近不頻設。而至於牧養之際。全不留意。牽御之法。亦不成樣。殊可悶矣。命善曰。圉人擧不知御馬之法。且不善喂養。故馬皆瘦劣。極爲悶矣。上曰。雖無前例。提調一番看飭於調馬之時。好矣。上曰。御乘姑無論。至於編馬。亦不成說矣。命善曰。今則望馬。亦無可得之路。可悶矣。上曰。非但脫有不幸之時。平時命令。亦將難通矣。上曰。訓將則當進禁府。諸武將。同爲會坐於新營。諸宣傳官。嚴問後。以草供入之。可也。上曰。知義禁進前。好仁進伏。上曰。此皆近侍之人。各別嚴問。可也。命次對諸臣先退。上曰。下直守令及差使員入侍事。分付。健修承命出。與李彦忠鄭選偕入進伏。上下詢職姓名。彦忠曰。竹山府使李彦忠矣。上曰。春牟。何如。彦忠曰。已判凶矣。上曰。牟麥市直。幾何乎。彦忠曰。春牟姑未登熟。故價未及出。而似當踊高矣。上曰。旱氣如此。民情得無急急乎。彦忠曰。旱氣雖甚。節候猶早。故姑不至遑遑矣。上曰。目下麥凶。畿邑尤甚。撫摩接濟之道。專在守令。爾其着意爲之也。命退。彦忠退出。選進伏。上下詢職姓名。選曰。明川府使鄭選矣。上曰。頃已入侍矣。爾其下去。各別小心爲之也。選曰。臣當竭力奉公矣。命退。諸臣以次退出。